সামাজিক ন্যায় আৰু সবলীকৰণ মন্ত্ৰালয়
পিআইবি গুৱাহাটীৰ দ্বাৰা 'দিব্যাংগ, শিশু আৰু যুৱক-যুৱতীৰ বাবে কোভিড সাৱধানতা সজাগতা'ৰ ওপৰত ৱেবিনাৰ আয়োজিত
দিব্যাংগ, শিশু আৰু যুৱক-যুৱতীৰ মাজত কোভিড-১৯ সন্দৰ্ভত আগতীয়া সাৱধানতাৰ বিষয়ত সঠিক মনোযোগ আকৰ্ষণ কৰাৰ উদ্দেশ্যে আজি ইয়াত প্ৰেছ ইনফৰমেচন ব্যুৰ', গুৱাহাটীৰ দ্বাৰা এখন ৱেবিনাৰৰ আয়োজন কৰা হয়। চিকিৎসা সেৱাৰ সৈতে জড়িত বিশেষজ্ঞ আৰু শিক্ষাবিদে কোভিড পৰিস্থিতিৰে ফলপ্ৰসু ৰূপত মোকাবিলা কৰিবলৈ সম্ভাব্য চিকিৎসা, পুষ্টি আৰু নীতি নিৰ্ধাৰণ সম্পৰ্কীয় বিষয়বিলাক আলোচনা কৰে।
আইচিএমআৰ, এনআইচিইডিৰ নিউট্ৰিচনিষ্ট আৰু পোষ্ট-ডক্টৰেল ফেল' বাঃ সংযুক্তা কৰে কয় যে এটা স্বাস্থ্যসন্মত প্ৰণালী গঢ়ি তুলিবলৈ আৰু পুষ্টিৰ প্ৰতি সঠিক মনোনিৱেশ কৰিবলৈ সতেজ আৰু অপ্ৰক্ৰিয়াকৃত খাদ্য খোৱাটো খুবেই গুৰুত্বপূৰ্ণ। তেওঁ কয় যে অত্যধিক উত্তাপত খাদ্য ৰান্ধিলে পাচলিত থকা গুৰুত্বপূৰ্ণ পুষ্টিকৰ গুণৰ লগতে স্বাস্থ্যক প্ৰভাৱান্বিত কৰিব পাৰে। তেওঁ কয় যে খাদ্যত ঘেঁহু আৰু মাহৰ সৈতে প্ৰটিন আৰু আঁহযুক্ত পাচলি, কন্দ নিয়মীয়াকৈ থাকিব লাগে। তেওঁ কয় যে পানী নিয়মীয়াকৈ খালে আৰু নেমুৰ লগত মিহলাই খোৱাৰ লগতে অতিৰিক্ত নিমখ, চৰ্বি আৰু শৰ্কৰাযুক্ত খাদ্য এৰাই চলিলে পুষ্টি আহৰণত সহায় হয়। তেওঁ কয় যে ৰাজহুৱা স্থান, ৰাজহুৱা কেণ্টিন আৰু ভোজন শালাত খোৱাটো পৰিহাৰ কৰিব লাগে, কিয়নো তেনেকুৱা ঠাইলৈ অনবৰতে বহু লোকৰ অহাযোৱা হয় আৰু টেবুলবিলাক সময়মতে সঠিককৈ ছেনিটাইজ কৰা হৈছে নে নাই সেয়া চাই থকা সম্ভৱ নহয়। তেওঁ কয় যে কোভিড সম্পৰ্কীয় যিকোনো মানসিক বিষয়ৰ ক্ষেত্ৰত মানুহে বিশেষজ্ঞ অথবা চিকিৎসকৰ পৰামৰ্শ ল'ব লাগে আৰু এই ক্ষেত্ৰত দুশ্চিন্তাৰ পৰা মুক্ত হোৱাটো খুবেই প্ৰয়োজনীয়।
মনোবিজ্ঞানী মিছ শালিনী দে'ই কয় যে কোভিডৰ সৈতে জড়িত অধিকাংশ বিষয় মনস্তাত্বিক। তেওঁ কয় যে যোগাযোগৰ ক্ষেত্ৰত সামাজিক দূৰত্ব আৰু সুৰক্ষামূলক ব্যৱস্থাৱলী সদায় অনুসৰণ কৰিব লাগে। তেওঁ কয় যে সংবাদ মাধ্যম, বিশেষকৈ ছ'চিয়েল মিডিয়াই যুৱক-যুৱতী, পৰিয়ালৰ মাতৃসকলৰ মাজত সক্ৰিয়তা আৰু সজাগতা সৃষ্টি কৰাৰ ক্ষেত্ৰত বিশেষ ভূমিকা পালন কৰিব পাৰে। তেওঁ কয় যে দিব্যাংগ আৰু শিশুসকলক উপযুক্ত মনোযোগ দিব লাগে। মিছ দে'ই কয় যে বহু লোক আছে যি সমস্যাৰ বিষয়ে ব্যাখ্যা কৰিব নোৱাৰে আৰু ই দুশ্চিন্তাৰ লগতে অন্য জটিলতাৰ সৃষ্টি কৰে। তেওঁ কয় যে শিশুসকলে খেলিবলৈ লগ-সমনীয়াৰ ওচৰলৈ যাব নোৱাৰে আৰু তেওঁলোকে ইণ্টাৰনেটত সময় কটাইছে আৰু ই বহুতৰ মাজত বিভিন্ন সামাজিক ইছ্যুৰ সৃষ্টি কৰিছে। এনেকুৱা কিছুমান ইছ্যু পিতৃ-মাতৃৰ পৰামৰ্শ অনুসৰি মোকাবিলা কৰিব পৰা যায়। পিতৃ-মাতৃয়ে শিশুসকলৰ কথালৈ কাণ দিব লাগে আৰু তেওঁলোকক সমাধানৰ উপায় উলিওৱাত সহায় কৰিব লাগে।
মনোবিজ্ঞানী মিছ প্ৰাচী ৰথীয়ে কয় যে শিশুসকলৰ কথা শুনাৰ ক্ষেত্ৰত চিকিৎসকসকল অধিক ধৈৰ্যশীল হোৱা দৰকাৰ। তেওঁ কয় যে যদি কোনো শিশুৰ জ্বৰ আৰু উশাহ লোৱাৰ সমস্যা থাকে, তেতিয়া তেওঁলোকে চিকিৎসাৰ বাবে ডাক্তৰৰ সৈতে পৰামৰ্শ কৰিব লাগে। তেওঁ কয় যে এই উৎসৱৰ বতৰত কোভিড সুৰক্ষা আৰু সাৱধানতা বিশেষভাৱে গুৰুত্বপূৰ্ণ।
ভাৰতৰ সংবিধানৰ ব্যৱস্থাৱলীৰ বিষয়ে উল্লেখ কৰি দিল্লী উচ্চ ন্যায়ালয়ৰ অধিবক্তা আব্দুৰ ৰহমান মালিকে কয় যে সঠিক পুষ্টি আৰু পানী পানে স্বাস্থ্য ৰক্ষাত সহায় কৰে। তেওঁ কয় যে কোভিড সৃষ্ট জটিলতাৰে মোকাবিলা কৰিবলৈ যুৱক-যুৱতীসকল আশাবাদী আৰু সৃজনীশীল হোৱাটো অন্য এক গুৰুত্বপূৰ্ণ দিশ।
উত্তৰ দিনাজপুৰৰ গোৱালপোখাৰ, থিকৰিবাৰী হাইস্কুলৰ সহযোগী শিক্ষক মঃ কামিল মালিকে কয় যে পৰিয়ালৰ মাতৃসকল হৈছে প্ৰাথমিক সিদ্ধান্ত নিৰ্মাণকাৰী আৰু শিশুসকলে আগ্ৰহ কৰা অনুসৰি তেওঁলোকক কাম কৰিবলৈ বা অধ্যয়ন কৰিবলৈ উৎসাহিত কৰিব লাগে।
তথ্য প্ৰদানকাৰী আৰু জ্ঞান সম্পৰ্কীয় ৱেবিনাৰৰ পৰিকল্পনা আৰু সমন্বয় সাধন কৰে পিআইবি, গুৱাহাটীৰ যুটীয়া সঞ্চালক  শ্ৰী সম্ৰাট বন্দ্যোপাধ্যায়ে। পিআইবিৰ জ্যেষ্ঠ বিষয়াসকল ৱেবিনাৰত উপস্থিত থাকে। পিআইবিৰ উপ-সঞ্চালক শ্ৰী পল্লৱ চক্ৰবৰ্ত্তীয়ে ৱেবিনাৰত ভাগ লৈ কোভিড পৰিচালনাৰ সবিশেষ তথ্যৰ লগতে যুৱক-যুৱতীৰ বাবে পুষ্টি আৰু স্বাস্থ্যসন্মত খাদ্যৰ লগতে সজাগতাৰ বাবে প্ৰয়োজনীয় তথ্য আৰু কৰনীয় সম্পৰ্কে আলোচনা কৰা বাবে বিশেষজ্ঞসকলক আদৰণি জনায়। এই গুৰুত্বপূৰ্ণ ৱেবিনাৰত অসমৰ তথা উত্তৰ-পূৰ্বাঞ্চলৰ ছাত্ৰ-ছাত্ৰী, শিক্ষাবিদ আৰু চিকিৎসা বিশেষজ্ঞই ভাগ লয় আৰু কয় যে কোভিড সৃষ্ট জটিলতাৰ সৈতে মোকাবিলা কৰিবলৈ এই তথ্য আৰু জ্ঞান সম্পৰ্কীয় ৱেবিনাৰে তেওঁলোকক সিদ্ধান্ত গ্ৰহণৰ লগতে আগতীয়া সতৰ্কতা অৱলম্বনত সহায় কৰিব।
ছাত্ৰ-ছাত্ৰীৰ লগতে বিশিষ্ট সাংবাদিক আৰু দূৰদৰ্শন গুৱাহাটী, ৰিজিঅনেল আউটৰিচ ব্যুৰ', গুৱাহাটী, অল ইণ্ডিয়া ৰেডিঅ' গুৱাহাটীৰ অন্য চৰকাৰী জ্যেষ্ঠ বিষয়াসকলো অনুষ্ঠানত উপস্থিত থাকে।